b'\n_START_ARTICLE_\nDharavi\n_START_PARAGRAPH_\nDharavi on slummi Mumbain kaupungissa Intiassa. Slummi sijaitsee kahden rautatielinjan v\xc3\xa4liss\xc3\xa4 Sionin, Bandran, Kurlan ja Kalinan esikaupunkien alueilla. Alue on jakautunut kortteleihin asukkaiden kotipaikkakuntien, kielen ja uskonnon mukaan. Dharavin asukaslukua on vaikea laskea tarkasti, koska tuhannet ihmiset muuttavat kaupunkiin p\xc3\xa4ivitt\xc3\xa4in, joista monet slummiin. Arvioiden mukaan asukkaita olisi yhdest\xc3\xa4 viiteen miljoonaa. Osa dharavilaisista on jo toisen sukupolven asukkaita. Slummissa toimii runsaasti pienteollisuutta ja tekstiiliyritt\xc3\xa4ji\xc3\xa4, joiden kokonaisliikevaihdon arvellaan tuottavan yli 650 miljoonan Yhdysvaltain dollarin liikevaihdon vuodessa._NEWLINE_Maharashtran osavaltio on suunnitellut uudelleenrakentavansa alueen nykyaikaiseksi asuinalueeksi, jossa olisi sairaaloita, kouluja ja ostoskeskuksia. Hankkeen hinta-arvio on yli kaksi miljardia dollaria. Asukkaat ovat vastustaneet liikemiesten suunnitelmia.'